
Text rozhodnutia
Súd: Krajský súd Bratislava Spisová značka: 2Co/240/2016 Identifikačné číslo súdneho spisu: 1315206573 Dátum vydania rozhodnutia: 30. 05. 2018 Meno a priezvisko sudcu, VSÚ: JUDr. Michaela Králová ECLI: ECLI:SK:KSBA:2018:1315206573.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Michaely Královej a členiek senátu JUDr. Bianky Gelačíkovej a JUDr. Ivany Jahnovej v právnej veci žalobcu: W.. I. J., narodený XX.X.XXXX, bytom D. XX, J., zastúpený ADVOKA, s.r.o., so sídlom Komárnická 36, Bratislava, proti žalovanej : Slovenská republika - Ministerstvo spravodlivosti SR, so sídlom Župné námestie 13, Bratislava, o náhradu škody, o odvolaní žalobcu proti rozsudku Okresného súdu Bratislava III, č. k. 12C/235/2015-144, zo dňa 6.4.2016, takto r o z h o d o l : I. Odvolací súd návrh žalobcu na podanie návrhu Súdnemu dvoru Európskej únie na začatie prejudiciálneho konania z a m i e t a . II. Odvolací súd rozsudok Okresného súdu Bratislava III, č. k. 12C/235/2015-144, zo dňa 6.4.2016 p o t v r d z u j e. III. Žalovaná má nárok na náhradu trov odvolacieho konania v celom rozsahu. o d ô v o d n e n i e : 1. Okresný súd Bratislava III, rozsudkom č. k. 12C/235/2015-144, zo dňa 6.4.2016 zamietol žalobu žalobcu, ktorou sa domáhal voči žalovanej zaplatenia 17.333,- eur s príslušenstvom titulom náhrady škody a nemajetkovej ujmy v zmysle zákona č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov (ďalej aj zákon č. 514/2003 Z. z.) ako i náhrady trov konania. Žalovanej súd prvej inštancie nepriznal náhradu trov konania. 2. Súd prvej inštancie v odôvodnení svojho rozhodnutia uviedol, že žalobou doručenou súdu dňa 25.3.2015 si žalobca v tomto konaní uplatňoval nárok, ktorý odôvodnil tým, že od júla 2002 do júna 2013 viedol pred Okresným súdom Bratislava III pod sp. zn. 8C/11/2003 súdny spor o neplatnosť závetu jeho tety, p. C.. P., v ktorom bola preukázaná nezákonná činnosť justície. Dokazuje to i nález ÚS SR I. ÚS 499/2011-39 zo dňa 15.2.2012. Extrémne dlhý čas súdneho konania viedol k tomu, že žalobca prakticky viac ako 7 rokov nemohol konzumovať výhody spoluvlastníka relatívne lukratívneho rodinného domu v Bratislave. Nezákonné a protiústavné súdne konanie doviedlo žalobcu do mimoriadne kritickej situácie. Žalobcovi vznikla škoda - ušlý zisk v podobe možného inkasa prenájmu spoluvlastníckej časti nehnuteľnosti na Gorazdovej ul. č. 19 v Bratislave a to od júna 2005 do novembra 2011, jeho podiel 8/144 z 2.500,-eur (mesačný nájom) počas 6,5 roka predstavuje sumu 10.833,- eur. Vznikla mu aj nemajetkovú ujmu za 6,5 roka po 1.000,-eur, čo predstavuje celkom sumu 6.500,-eur a tiež náklady spojené s predbežným prerokovaním nároku vo výške 414,39 eur, spolu vo výške žalovanej sumy. Žalobca 28.8.2014 zaslal žalovanej žiadosť o predbežné prerokovanie nároku, ktorému žalovaná listom č. 34670/2015/34 zo dňa 27.2.2015 nevyhovela. 3. Žalovaná žiadala žalobu v celom rozsahu zamietnuť, nakoľko vo veci neexistuje príčinná súvislosť s nesprávnym úradným postupom a vznikom škody, pričom poukázala najmä na skutočnosť, že podľa nálezu ÚS SR I. ÚS 499/2011 zo dňa 15.2.2012 nesprávnym úradným postupom bolo poznačené iba obdobie trvajúce 4 roky a 2 mesiace a nie obdobie 6,5 roka, ako to uvádza žalobca. Namietala žalobcom vyčíslený ušlý zisk vo výške 10.833 eur, keď z ním predložených príloh k návrhu nevyplýva, že by žalobca bol skutočne spoluvlastníkom spornej nehnuteľnosti a tiež žalobca nepreukázal, že v rozhodnom období by k prenájmu nehnuteľnosti skutočne došlo. Nepreukázal ani, že by existoval skutočný subjekt, ktorý by o prenájom nehnuteľnosti mal záujem a ak áno, v akom období a za akú sumu. Nepreukázal ani, či úmysel ostatných spoluvlastníkov bol totožný so žalobcovým, a teda či títo tiež mali záujem nehnuteľnosť prenajať. Nie je riadne preukázaná výška ušlého zisku. Uviedol, že nemajetkovú ujmu vo výške 6.500,- eur nemožno priznať automaticky, dôkazné bremeno zaťažuje žalobcu a tento ho neuniesol. 4. Z Osvedčenia o dedičstve po zomrelej C. P., č. k. D 162/2001 zo dňa 8.10.2013 súd prvej inštancie zistil, že žalobca nadobudol nehnuteľnosť na N. ul. č. 19 v Bratislave v podiele 8/144 k celku. Nároky žalobcu vyhodnotil súd prvej inštancie v zmysle ustanovení § 3 ods. 1 a § 17 ods. 1 až 3 a § 18 ods. 3 zákona č. 514/2003 Z. z. ako neopodstatnené a nedôvodné. V odôvodnení svojho rozhodnutia uviedol, že zodpovednosť štátu za vznik škody v súvislosti s nesprávnym úradným postupom vzniká po preukázaní troch podmienok vzniku zodpovednosti štátu za škodu, ktorými sú: 1) nesprávny úradný postup, 2) vznik škody, či nemajetkovej ujmy a 3) príčinná súvislosť medzi nesprávnym úradným postupom a vznikom škody, či nemajetkovej ujmy. Existencia všetkých troch podmienok musí byť pritom v súdnom konaní bezpečne preukázaná a nepostačuje iba pravdepodobný záver o splnení niektorej z nich. Požiadavka na kumulatívne splnenie podmienok vedie k tomu, že ak nie je naplnená čo aj len jedna z podmienok, žalobe nie je možné vyhovieť bez ohľadu na to, či sú splnené ostatné podmienky. Zákon pritom neustanovuje, v akom poradí sa má súd v spore o náhradu škody jednotlivými podmienkami zaoberať, je preto na úvahe súdu, ako bude postupovať. Súd prvej inštancie mal na základe vykonaného dokazovania preukázané, že nesprávny úradný postup sa vyskytol v súvislosti s neprimeranou dĺžkou konania, neodôvodnenými prieťahmi v súdnom spore pred Okresným súdom Bratislava III sp. zn. 8C/11/2003. Súd prvej inštancie vychádzajúc z nálezu ÚS SR I. ÚS 499/2011-39 zo dňa 15.2.2012, ktorý prieťahy v konaní ustálil v trvaní 4 roky a 2 mesiace, z čoho vyplýva, že podmienka danosti nesprávneho úradného postupu bola splnená. V otázke vzniku škody súd prvej inštancie s poukazom na § 17 zákona č. 514/2003 Z. z. uviedol, že uhrádza sa skutočná škoda a ušlý zisk. Ušlý zisk je ujma spočívajúca v tom, že u poškodeného nedôjde v dôsledku škodnej udalosti k rozmnoženiu majetkových hodnôt, hoci by sa to dalo očakávať s ohľadom na pravidelný beh vecí (R 55/1971). Žalobca si uplatnil ušlý zisk, ktorý mu mal vzniknúť tým, že za 6,5 roka trvajúceho súdneho konania nemohol sporný dom prenajať, pri jeho podiele 8/144 zo sumy 2.500,- eur/mesiac, za 6,5 roka, to predstavuje sumu 10.833,-eur. Žalobca v konaní predložil výpisy z internetových stránok na preukázanie, za aké sumy sa podobné nehnuteľnosti v danej lokalite prenajímali. Tieto dôkazy nepovažoval súd prvej inštancie za relevantné, nakoľko samotný právny zástupca žalobcu pred súdom predniesol, že ostatní spoluvlastníci spornej nehnuteľnosti odmietali komunikáciu so žalobcom o prenájme domu. Tiež tvrdil, že hoci spoluvlastnícky podiel žalobcu 8/144 z celku je relatívne malý, i tak mohol žalobca prijímať v tomto podiele nájomné. Súd prvej inštancie uviedol, že ak mal žalobca záujem spornú nehnuteľnosť prenajímať, ako minoritný spoluvlastník, musel sa o tom dohodnúť s ostatnými spoluvlastníkmi, sám spornú nehnuteľnosť prenajímať nemohol. Podotkol však, že hoci súdne konanie sp. zn. 8C/11/2003 právoplatne skočilo v júni 2013, teda takmer pred 3 rokmi, žalobca ani doposiaľ nepreukázal, že by sporný dom prenajímal. Súdu prvej inštancie nepredložil nájomnú zmluvu, ani inú komunikáciu s ostatnými podielovými spoluvlastníkmi o hospodárení so spoločnou vecou. Žalobca nepreukázal príčinnú súvislosť medzi ním tvrdeným ušlým ziskom a nesprávnym postupom súdu, teda, že by z dôvodu nesprávneho úradného postupu súdu nedošlo k rozmnoženiu majetkových hodnôt žalobcu, hoci by sa to dalo očakávať s ohľadom na pravidelný beh vecí. Súd prvej inštancie preto konštatoval, že takto vyčíslený ušlý zisk nemá žiadnu príčinnú súvislosť s postupom súdu v súdnom konaní sp. zn. 8C/11/2003. Vo vzťahu k nárokovanej nemajetkovej ujme súd prvej inštancie uviedol, že zodpovednosť štátu za vznik nemajetkovej ujmy predpokladá existenciu príčinnej súvislosti medzi nesprávnym úradným postupom a vznikom nemajetkovej ujmy. Žalobca si uplatňoval náhradu nemajetkovej ujmy za 6,5 rokov po 1.000,- eur, spolu vo výške 6.500 eur. Súd prvej inštancie poukázal na to, že iba samotné tvrdenie žalobcu, že mu v primárnom konaní nemajetková ujma vznikla, a že je obtiažne preukázať ju dôkazmi a konkrétnym spôsobom, nebolo v danej veci postačujúce. Rovnako nedostatočný pre súd prvej inštancie bol paušálny výpočet nemajetkovej ujmy za 6,5 roka, keď Ústavný súd SR konštatoval prieťahy v konaní iba 4 roky a 2 mesiace. Vzhľadom na uvedené považoval súd prvej inštancie žalobcom vyčíslenú sumu za nepodloženú. Uviedol, že pri určení výšky nemajetkovej ujmy sa musí vychádzať vždy zo zistených skutočností, ktoré umožnia kvantitatívne posúdenie základných súvislostí. V každom smere musí ísť o objektívne zistiteľný stav, ktorého existencia musí byť preukázaná nad všetky pochybnosti. Súd prvej inštancie dospel k záveru, že žalobca minimálne nesplnil povinnosť tvrdenia, nakoľko je absolútne nepostačujúci v tomto smere iba odkaz na jednotlivé články Ústavy SR, či zahraničnú judikatúru. Súd prvej inštancie na základe vyššie uvedeného konštatoval, že žalobca neuniesol dôkazné bremeno ani vo vzťahu k preukázaniu nemajetkovej ujmy, rovnako ako príčinnej súvislosti spôsobenej nemajetkovej ujmy a nesprávneho úradného postupu, čím nie sú naplnené predpoklady vzniku zodpovednosti štátu za nesprávny úradný postup súdu. Ako nedôvodný vyhodnotil aj nárok žalobcu na náhradu nákladov spojených s predbežným prerokovaním nároku na náhradu škody vo výške 414,39 eur, nakoľko zodpovednosť za škodu spôsobenú rozhodnutiami, ktoré boli vydané odo dňa nadobudnutia účinnosti zák. č. 514/2003 Z. z. , čo je aj daný prípad, sa spravujú týmto zákonom, a keďže tento nárok je v rozpore s ustanovením §18 ods. 3 cit. Zákona č. 514/2003 Z. z., je vylúčený priamo zo zákona a nemožno ho považovať za opodstatnený. O náhrade trov konania rozhodol súd prvej inštancie podľa § 142 ods. 1 zákona č. 99/1963 Zb. Občiansky súdny poriadok (ďalej aj OSP) s prihliadnutím na skutočnosť, že žalovaný si náhradu trov konania neuplatnil a iné trovy konania mu nevznikli. 5. Rozsudok súdu prvej inštancie napadol žalobca v zákonnej lehote odvolaním. Odvolanie odôvodnil s poukazom na ustanovenie § 205 ods. 2 písm. d) OSP tým, že súd prvej inštancie dospel na základe vykonaných dôkazov k nesprávnym skutkovým zisteniam. Žalobca tvrdí, že súd prvej inštancie ignoroval skutočnosti, ktoré z vykonaných dôkazov vyplynuli a reálny stav vyhodnotil v rozpore s platným právom. Žalobca odôvodnil svoje odvolanie proti napadnutému rozsudku aj poukazom na ustanovenie § 205 ods. 2 písm. f) OSP. Je toho názoru, že rozhodnutiu súdu prvej inštancie chýba úplné právne posúdenie prípadu, respektíve vychádza z nesprávneho právneho posúdenia veci. Žalobca namieta právne posúdenie veci súdom prvej inštancie v otázke nároku na náhradu nemajetkovej ujmy, kedy na rozdiel od žalobcu, ktorý poukazuje na judikatúru NS ČR, že vznik nemajetkovej ujmy sa prezumuje, súd prvej inštancie v odôvodnení vychádzal zo záveru, že nemajetková musí byť preukázaná nad všetky pochybnosti a žalobca si nesplnil minimálne povinnosť tvrdenia. V tejto súvislosti žalobca taktiež namieta záver súdu prvej inštancie, že prieťahy boli konštatované v zmysle nálezu ÚS SR len v trvaní 4 roky a 2 mesiace. Takouto argumentáciou sa žalovaná snažila minimalizovať aspekt prieťahov v súdnom konaní v neprospech žalobcu. Konanie je potrebné vnímať ako celok, aj v spojení s odvolacím konaním, pričom právoplatne bolo vo veci rozhodnuté až po 11 rokoch. Žalobca považuje za legitímne zodpovedať, prečo súd prvej inštancie nepriznal satisfakciu aspoň za dobu prieťahov, ktorá je nesporná. Poukazuje na to, že pri rozhodovaní v predmetnej kauze mal súd prvej inštancie priamu povinnosť rešpektovať aspekt tzv. špecifického argumentu v procese. Ním je domnienka, že neprimeraná dĺžka súdneho procesu znamená pre každý involvovaný subjekt morálnu ujmu a žiadne dôkazy sa od poškodeného v tomto ohľade nevyžadujú. K otázke odškodnenia ušlého zisku na strane žalobcu tento v prvom rade namieta tvrdenie súdu prvej inštancie, že svoj podiel žalobca získal až v roku 2013, nakoľko žalobca mal už od 11.3.2001 právo užívať predmetný objekt v rozsahu 8/144. Ušlý zisk spočíva v náhrade za obmedzenie spoluvlastníckeho práva, kedy po dobu trvania súdneho procesu (o určenie neplatnosti testamentu) ostatní spoluvlastníci užívali nehnuteľnosť nad rámec svojich spoluvlastníckych podielov bez právneho dôvodu. Majetková škodu v dôsledku včasného nerozhodnutia okresného súdu o žalobcových dedičských právach predstavuje na jeho strane teda ekvivalent alikvotného práva na užívanie predmetnej nehnuteľnosti, ako ušlý zisk kvantifikovaný na základe bežného nájomného obdobných nehnuteľností, v dôsledku toho, že mu tretie osoby znemožnili v čase od 11.3.2001 do 25.6.2013 spoluužívať predmetnú nehnuteľnosť. K otázke odškodnenia nemajetkovej ujmy žalobca poukázal na skutočnosť, že NS SR sa už záväzne vyjadril, že zmyslu právnej úpravy zodpovednosti štátu za škodu odpovedá, aby každá majetková ujma spôsobená nesprávnym či nezákonným zásahom štátu bola odčinená ( rozhodnutie Najvyššieho súdu Slovenskej republiky sp. zn. 4 M Cdo 15/2009 z 18. 8. 2010). Žalobca prvoinštančnému súdu vytýkal, že úplne ignoroval sentenciu ESĽP, že sa vychádza zo silnej ale vyvrátiteľnej domnienky (strong but rebuttable presumption), že neprimeraná dĺžka konania znamená pre sťažovateľa morálnu ujmu a žiadne dôkazy v tomto ohľade v zásade nevyžaduje (zjednocujúce stanovisko Nejvyššího soudu ČR č. Cpjn 206/2010 z 13.4. 2011), teda porušenie práva na prejednanie veci v primeranej lehote samé o sebe zakladá vyvrátiteľnú domnienku v tom smere, že ním bola spôsobená dotknutým osobám nemajetková ujma, za ktorú im patrí primerané zadosťučinenie v zmysle § 31a odst. 1 OdpŠk, a preto poškodený nemusí vznik ujmy preukazovať (rozsudok Najvyššieho súdu ČR z 23. 9. 2010, sp. zn. 30 Cdo 958/2009). Napokon namieta aj to, že napadnutý rozsudok pri jeho analýze neznesie ani elementárne kritériá spravodlivého a presvedčivého súdneho rozhodnutia, a preto bolo porušené jeho právo na riadne odôvodnenie rozhodnutia, ktoré patrí medzi základné zásady spravodlivého procesu. S poukazom na uvedené odvolacie dôvody žiada žalobca odvolací súd, aby napadnutý, rozsudok ako vecne i právne nesprávny zrušil a vec vrátil súdu prvej inštancie na ďalšie konanie a nové rozhodnutie; respektíve ak odvolací súd dospeje k záveru, že nie sú dané podmienky pre vrátenie veci súdu prvej inštancie na ďalšie konanie a nové rozhodnutie, aby predmetný rozsudok zmenil a žalobe v celom rozsahu vyhovel v zmysle žalobného petitu, a súčasne, aby žalovanú zaviazal zaplatiť žalobcovi trovy prvoinštančného i odvolacieho súdneho konania. 6. Žalobca odvolanie v odvolacom konaní doplnil podaniami z 16.8.2016, 28.9.2016, 11.10.2016, 25.10.2016, 8.11.2016, 22.11.2016, 29.11.2016, 2.1.2017, 9.1.2017, 6.4.2017 a 12.7.2017, v ktorých rozviedol právnu argumentáciu vo vzťahu k jeho odvolacím námietkam. V podaní z 28.9.2016 požiadal, aby odvolací súd predložil Súdnemu dvoru Európskej únie prejudiciálnu otázku, či je v justičnej praxi Slovenskej republiky prípustné, aby všeobecné súdy v podmienkach platného znenia zákona o zodpovednosti za škody pri výkone verejnej moci a Civilného sporového poriadku eliminovali judikatúru ESĽP, konkrétne Judikát ESĽP Angelina Apicella proti Talianksu /Aplikation no. 64890/01 o silnej, hoci vyvrátiteľnej domnienke, že neprimeraná dĺžka súdneho procesu znamená pre účastníka morálnu ujmu a že v tomto ohľade sa nevyžadujú žiadne dôkazy. 7. Žalovaná sa k odvolaniu žalobcu nevyjadrila. 8. Z obsahu spisu vyplýva, že odvolanie vo veci bolo podané počas platnosti Občianskeho súdneho poriadku. Dňom 1. júla 2016 bol Občiansky súdny poriadok zrušený a nahradil ho zákon č. 160/2015 Z. z. Civilný sporový poriadok. Podľa § 470 odsek 1 CSP, ak nie je ustanovené inak, platí tento zákon aj na konania začaté predo dňom nadobudnutia jeho účinnosti. To znamená, že nová právna úprava vychádza síce z princípu okamžitej aplikability procesnoprávnych noriem (§ 470 odsek 1 CSP), rešpektuje ale procesný účinok odvolania do 30.6.2016, pretože právne účinky úkonov, ktoré v konaní nastali predo dňom nadobudnutia účinnosti Civilného sporového poriadku zostávajú zachované. 9. Odvolací súd preskúmal vec viazaný rozsahom a dôvodmi odvolania (§ 379 a § 380 ods. 1 CSP). Vec prejednal bez nariadenia pojednávania keď pre nariadenie pojednávania podľa ustanovenia § 385 ods. 1 CSP neboli splnené zákonné podmienky (nebolo potrebné doplniť respektíve zopakovať dokazovanie, nevyžaduje to dôležitý verejný záujem) a dospel k záveru, že odvolanie žalobcu nie je dôvodné. 10. Z hľadiska skutkového stavu veci vychádzal odvolací súd zo zistení súdu prvej inštancie a pre danú vec považoval za rozhodujúce, že žalobca bol na strane žalobcu účastníkom konania vedeného na Okresnom súde Bratislava III, sp. zn. 8C/11/2003, pričom Ústavný súd Slovenskej republiky na základe sťažnosti O.. I.S. J. S. W.. I. J. (žalobcu) vo veci namietaného porušenia základného práva na prerokovanie veci bez zbytočných prieťahov podľa § 48 odsek 2 Ústavy Slovenskej republiky skonštatoval, že postupom Okresného súdu Bratislava III v konaní vedenom pod sp. zn. 8C/11/2003 porušil okresný súd ich základné právo na prerokovanie veci bez zbytočných prieťahov zaručené v článku 48 odsek 2 Ústavy Slovenskej republiky. Neefektívnosť činností okresného súdu, v dôsledku ktorej došlo v označenom konaní k prieťahom, vyhodnotil Ústavný súd SR v dĺžke 4 roky a dva mesiace. Okresnému súdu Bratislava III, Ústavný súd SR prikázal, aby v spore konal bez zbytočných prieťahov, O.. I.L. J. S. W.. I. J. (žalobcovi) priznal finančné zadosťučinenie v sume každému po 1 000,- eur, a tiež im priznal náhradu trov právneho zastúpenia v sume 314,18 eur. Konanie pred Okresným súdom Bratislava III, sp. zn. 8C/11/2003 bolo právoplatne ukončené v júni 2013. 11. Žalobca sa v preskúmavanej veci domáha náhrady škody a nemajetkovej ujmy podľa zákona č. 514/2003 Z. z. vzniknutých mu v dôsledku zbytočných prieťahov v súdnom konaní vedenom na Okresnom súde Bratislava III, vo veci sp. zn. 8C/11/2003. S odkazom na judikatúru Európskeho súdu pre ľudské práva, zákon č. 460/1992 Zb. - Ústavu Slovenskej republiky, judikatúru Najvyššieho súdu SR a Ústavného súdu SR žalobca tvrdí, že základným právom osoby poškodenej prieťahmi v súdnom konaní je právo na reparovanie tým vzniknutej škody a nemajetkovej ujmy, ktorých náhrady sa v preskúmavanej veci domáha a že v danej veci treba vychádzať zo silnej, hoci vyvrátiteľnej domnienky, že neprimeraná dĺžka súdneho procesu znamená pre účastníka takéhoto sporu morálnu ujmu a v tomto ohľade sa nevyžadujú žiadne dôkazy zo strany žalobcu. 12. Podľa článku 46 odsek 3 ústavy každý má právo na náhradu škody spôsobenej nezákonným rozhodnutím súdu, iného štátneho orgánu či orgánu verejnej správy alebo nesprávnym úradným postupom. 13. Podľa § 1 písmeno a) zákona č. 514/2003 Z. z. o zodpovednosti za škodu spôsobenú pri výkone verejnej moci štát zodpovedá za škodu spôsobenú orgánmi verejnej moci pri výkone verejnej moci. 14. Podľa § 9 ods. 4 zákona č. 514/2003 Z. z. právo na náhradu škody spôsobenej nesprávnym úradným postupom má ten, komu bola takým postupom spôsobená škoda. 15. Podľa § 17 ods. 1 zákona č. 514/2003 Z. z. uhrádza sa skutočná škoda a ušlý zisk, ak osobitný predpis neustanovuje inak. 16. Podľa § 17 odsek 2 zákona č. 514/2003 Z. z., v prípade, ak iba samotné konštatovanie porušenia práva nie je dostatočným zadosťučinením vzhľadom na ujmu spôsobenú nezákonným rozhodnutím alebo nesprávnym úradným postupom, uhrádza sa aj nemajetková ujma v peniazoch, ak nie je možné uspokojiť ju inak. 17. Základné právo na náhradu škody spôsobenej nesprávnym úradným postupom v zmysle článku č. 46 odsek 3 ústavy nie je absolútne, ale v záujme zabezpečenia právnej istoty podlieha (článok 46 odsek 4 v spojení s článkom 51 odsek 1 ústavy) zákonným obmedzeniam upravujúcim predpoklady na jeho uplatnenie (III. ÚS 155/2011). Podmienky, za ktorých vzniká právo na náhradu škody spôsobenej nesprávnym úradným postupom štátneho orgánu upravuje zákon č. 514/2003 Z. z. o zodpovednosti za škodu spôsobenú pri výkone verejnej moci. Tento zákon v ustanovení § 17 odseky 1 a 2 priznáva poškodeným, ktorým vznikla škoda nesprávnym úradným postupom, právo na úhradu skutočnej škody a ušlého zisku. Priznáva im aj právo na náhradu nemajetkovej ujmy a to za súčasného splnenia dvoch podmienok: 1), že samotné konštatovanie porušenia práva nie je dostatočným zadosťučinením vzhľadom na spôsobenú ujmu a 2), že nie je možné túto vzniknutú ujmu uspokojiť inak, čo môže byť napríklad formou verejného ospravedlnenia, uverejnením rozsudku, znením jeho odôvodnenia a podobne. Vznik objektívnej zodpovednosti štátu za vznik škody a nemajetkovej ujmy tiež predpokladá existenciu príčinnej súvislosti medzi nesprávnym úradným postupom a vznikom škody a nemajetkovej ujmy. Zákon č. 514/2003 Z. z. pojem škody nedefinuje. Z tohto dôvodu tento pojem treba vykladať v zmysle ustanovení Občianskeho zákonníka (§ 25 ods. 1 zákona č. 514/2003 Z.z.) a škodu treba vo všeobecnosti chápať ako ujmu, ktorá nastala v majetkovej sfére poškodeného, je objektívne vyjadriteľná v peniazoch a je napraviteľná poskytnutím majetkového plnenia, predovšetkým peňažného. Podľa § 442 ods. 1 Občianskeho zákonníka sa uhrádza skutočná škoda a to, čo poškodenému ušlo (ušlý zisk). Skutočnou škodou je v zásade ujma, ktorá znamená zmenšenie, zničenie, stratu, zníženie či iné znehodnotenie majetkového stavu poškodeného oproti stavu pred škodnou udalosťou a ktorá predstavuje majetkové hodnoty, ktoré treba vynaložiť pre uvedenie veci do predošlého stavu. Ušlý zisk je dôsledok škodnej udalosti v majetkovej sfére poškodeného spočívajúci v tom, že nedôjde k zväčšeniu majetku poškodeného, ku ktorému by došlo nebyť škodnej udalosti. Z obsahu súdneho spisu vyplýva, že žalobca v konaní pred súdom prvej inštancie tvrdil, že škoda vo forme ušlého zisku mu vznikla tým, že z dôvodu nesprávneho úradného postupu nemohol inkasovať čiastky z prenájmu nehnuteľnosti, ktorú zdedil po poručiteľke vo veľkosti spoluvlastníckeho podielu 8/144, respektíve, že nehnuteľnosť nemohol užívať. Z ustanovení § 101 ods. 1 a § 120 ods. 1 OSP účinného v čase prvoinštančného konania v danej veci, vyplývala procesná povinnosť účastníka konania tvrdiť skutkové okolnosti, z ktorých odvodzuje svoje právo a procesná povinnosť označiť dôkazy, ktorými chce preukázať pravdivosť ním tvrdených skutočností. Ide o základné povinnosti účastníka sporového konania. Dôkazné bremeno sa chápe v spojitosti s procesnou zodpovednosť účastníka konania za to, že ak v konaní neboli preukázané jeho tvrdenia, prejaví sa to v jeho procesnom neúspechu. Označenie rozhodujúcich skutočností znamená prezentovanie okolností, od ktorých žalobca v súdnom spore odvodzuje opodstatnenosť svojho návrhu a ich označenie má aj procesnoprávne dôsledky. V čase začatia predmetného súdneho sporu obsahové vymedzenie žaloby upravovali ustanovenia § 42 ods. 3 a § 79 ods. 1 Občianskeho súdneho poriadku. Z dispozičného princípu vyplýva, že žalobca v žalobnom návrhu vymedzuje predmet konania po skutkovej stránke, a týmto jeho vymedzením je súd viazaný. Odvolací súd sa plne stotožňuje so záverom súdu prvej inštancie, že žalobca škodu, ktorá mu mala vzniknúť stratou nájomného zodpovedajúceho miere jeho spoluvlastníckeho podielu nepreukázal a v tomto smere odvolací súd odkazuje na zdôvodnenie rozsudku súdu prvej inštancie. Žalobca sa stal vlastníkom nehnuteľnosti po poručiteľke v podiele 8/144 k celku. Podiel vyjadruje mieru, akou sa spoluvlastníci podieľajú na právach a povinnostiach vyplývajúcich zo spoluvlastníctva k spoločnej veci. Vyjadruje mieru účasti spoluvlastníka na právach a povinnostiach vyplývajúcich zo spoluvlastníckeho vzťahu. Pokiaľ žalobca odvodzoval žalovaný nárok od peňažnej straty z dôvodu, že nehnuteľnosť nemohol prenajať, bol povinný v konaní preukázať, že prenájom nehnuteľnosti bol vyjadrením vôle majoritnej väčšiny spoluvlastníkov o hospodárení so spoločnou vecou, že títo mali reálne dohodnutú možnosť nehnuteľnosť prenajať a inkasovať nájomné, teda že mohli reálne očakávať rozmnoženie ich majetkových hodnôt . Súd prvej inštancie dospel k správnemu záveru, že žalobca tieto rozhodujúce okolnosti nepreukázal. V odvolaní proti predmetnému rozsudku súdu prvej inštancie žalobca rozšíril argumentáciu k žalovanému nároku na náhradu škody a tvrdil, že škoda spočíva v náhrade aj za to, že jeho spoluvlastnícky podiel v čase súdneho sporu pred Okresným súdom Bratislava I, sp. zn. 8C/11/2003, užívali tretie osoby, a tieto sa na jeho úkor bezdôvodne obohatili. Právo na vydanie bezdôvodného obohatenia z dôvodu dĺžky súdneho sporu pred Okresným súdom Bratislava I, sp. zn. 8C/11/2003 je podľa žalobcu premlčané. Odvolací súd k tomuto procesnému postupu žalobcu poukazuje na to, že zmena rozhodujúcich skutočností pre posúdenie žalovaného nároku nie je v odvolacom konaní prípustná. Civilný proces je ovládaný koncentračnou zásadou a to aj vo vzťahu k dokazovaniu, ktoré v predmetnej veci bolo súdom prvej inštancie skončené. Súd prvej inštancie na základe ukončeného dokazovania ustálil právny záver pre rozhodnutie vo veci samej. Vec po podaní odvolania sa dostáva do odvolacieho konania, ktorého cieľom a úlohou je prieskum správnosti postupu a rozhodnutia v konaní o predmete tak, ako bol vymedzený v čase napadnutého rozhodnutia. Ak by odvolací súd rozhodoval o niečom, o čom nebolo rozhodnuté súdom prvej inštancie, došlo by k porušeniu vecnej príslušnosti súdu. 18. Nemajetková ujma predstavuje zásah do inej, než majetkovej sféry poškodeného, a teda môže predstavovať rôzne negatívne následky do osobnostnej integrity poškodeného vplývajúce na jeho česť, vážnosť, povesť, doterajší súkromný a pracovný život, rodinné vzťahy, spoločenské postavenie a podobne. Zákon pri určovaní výšky nemajetkovej ujmy výslovne, demoštratívnym výpočtom, stanovuje kritériá, ktoré je potrebné vždy posúdiť s ohľadom na konkrétne skutkové okolnosti každého individuálneho prípadu. Stanovenie výšky nemajetkovej ujmy nie je tak ponechané na ľubovôľu súdu, ale musí byť založené na konkrétnych a preskúmateľných hľadiskách, ktoré musia vychádzať zo skutkového stavu na základe dokazovania vykonaného najmä na zisťovanie konkrétnych následkov v jednotlivých oblastiach spoločenského života dotknutej osoby, v ktorom smere dôkazné bremeno zaťažuje poškodeného. V tejto súvislosti možno vo všeobecnosti konštatovať, že určujúcim vodítkom pre stanovenie výšky nemajetkovej ujmy by mala byť jej primeranosť. Z uvedenej právnej úpravy, ktorá stanovuje okruh skutočností, na ktoré je potrebné pri určení výšky peňažnej náhrady nemajetkovej ujmy prihliadnuť, potom vyplýva, že nárok na peňažnú náhradu nemajetkovej ujmy nemožno vyvodiť už zo samotnej existencie nesprávneho úradného postupu, bez zreteľa na následky dopadu vzniknutej ujmy na jednotlivé stránky života dotknutej osoby, závažnosť ujmy a okolnosti, za ktorých k nej došlo. Zákon č. 514/2003 z. z. prešiel viacerými novelizáciami . Problematiky ustanovenia § 17 o náhrade nemajetkovej ujmy podľa zákona č. 514/2003 z. z sa dotkli dve novely vykonané zákonom č. 517/2008 z. z. s účinnosťou od 1.1.2009 a zákonom č. 412/2012 Z. z. s účinnosťou od 1. 1. 2013. V období od 1.7.2004 do 31.12.2008 ustanovenie § 17 obsahovalo dva odseky. Odsek 1 znel „Uhrádza sa skutočná škoda a ušlý zisk.“ Odsek 2 znel „V prípade, ak iba samotné konštatovanie porušenia práva nie je dostatočným zadosťučinením vzhľadom na ujmu spôsobenú nezákonným rozhodnutím alebo nesprávnym úradným postupom, uhrádza sa aj nemajetková ujma v peniazoch, ak nie je možné uspokojiť ju inak.“ Novela vykonaná zákonom č. 517/2008 Z. z. stanovila kritériá pre určovanie výšky nemajetkovej ujmy doplnením § 17 ods. 3 a zaviedla aj minimálnu výšku nemajetkovej ujmy pre odškodňovanie väzby (§ 17 ods. 4). Obsahovala prechodné ustanovenie § 27b ods. 1. podľa ktorého zodpovednosť za škodu spôsobenú rozhodnutiami vydanými pred nadobudnutím účinnosti tohto zákona a za nesprávny úradný postup pred nadobudnutím účinnosti tohto zákona, sa riadi predpismi účinnými do 31. decembra 2008. Novelou zákona č. 514/2003 Z. z. vykonanou zákonom č. 412/2012 Z. z. (od 1.1.2013) došlo v § 17 k vypusteniu minimálnej výšky náhrady nemajetkovej ujmy v prípade väzby a k zavedeniu limitu výšky náhrady nemajetkovej ujmy. Novela neobsahovala prechodné ustanovenia. Právo poškodeného na náhradu nemajetkovej ujmy vzniká momentom začatia zbytočných prieťahov v súdnom konaní, čo v prejednávanej veci znamená aplikovanie ustanovenia § 17 zákona č. 514/2003 Z.z. v znení do 31.8.2009. Aj keď ustanovenie § 17 ods. 2 zákona č. 514/2003 Z. z. účinného do 31.12.2008 neustanovovalo bližšie kritériá, na ktoré súd pri priznávaní zadosťučinenia prihliadne, tieto boli vytvorené súdnou praxou a judikatúrou. Tieto kritériá, ktoré súdna prax vytvorila, boli následne aj včlenené do zákonného textu ustanovenia § 17 ods. 3 zákona č. 514/2003 Z. z., keď výška nemajetkovej ujmy sa určuje s prihliadnutím najmä na osobu poškodeného, jej doterajší život a prostredie, v ktorom žije a pracuje, závažnosť vzniknutej ujmy a na okolnosti, za ktorých k nej došlo, závažnosť následkov, ktoré vznikli poškodenému v súkromnom živote, závažnosť následkov, ktoré vznikli poškodenému v spoločenskom uplatnení. 19. Súd prvej inštancie správne vychádzal z nálezu Ústavného súdu SR, sp. zn. I.ÚS 499/2011 - 39 zo dňa 15.2.2012, ktorý vyhodnotil konanie Okresného súdu Bratislava I, sp. zn. 8C/11/2003 ako neefektívne, teda konanie s prieťahmi v dĺžke 4 roky a dva mesiace. Nesprávny úradný postup v danej veci nebol medzi stranami sporu ani sporný. Priznanie nemajetkovej ujmy v prípade nesprávneho úradného postupu však nie je následkom nesprávneho úradného postupu súdu, na ktorý by žalobca mal nárok už v prípade samotného konštatovania nesprávneho úradného postupu, ale musia byť splnené ďalšie podmienky vzniku tohto nároku, ktoré žalobca, ako to správne konštatoval súd prvej inštancie, nepreukázal. Nárok na nemajetkovú ujmu mohol byť žalobcovi priznaný iba v prípade, ak samotné konštatovanie porušenia práva nie je dostatočným zadosťučinením, vzhľadom na ujmu spôsobenú nesprávnym úradným postupom. Odvolací súd poukazuje na to, že nečinnosť orgánu verejnej moci, či zbytočné prieťahy v konaní nepochybne znamenajú samé o sebe pre poškodeného určitú imateriálnu ujmu, to však ale poškodeného nezbavuje povinnosti preukázať, v prípade uplatňovania jej peňažnej náhrady, vznik tejto nemajetkovej ujmy v jednotlivých oblastiach života a intenzitu zásahu, ako aj to, že iba samotné konštatovanie porušenia práva nie je dostatočne účinným a efektívnym prostriedkom na vyváženie či zmiernenie tejto vzniknutej ujmy. Hoci aj v dôsledku neprimerane dlhotrvajúceho konania možno ujmu spočívajúcu v neistote poškodeného ohľadne výsledku konania predpokladať, je ale už predmetom ďalšieho dokazovania posudzovanie, či ide o ujmu nepatrnú alebo značnú, kedy je na poškodenom, aby svoje tvrdenia o existencii takých relevantných skutočností, ktoré umocňujú hĺbku zásahu alebo významne ovplyvňujú jeho životnú situáciu, hodnoverne v konaní preukázal. Pri posudzovaní intenzity zásahu je potrebné za určujúce hľadisko považovať charakter konania, v ktorom ujma vznikla, keďže ujma vzniknutá v ne/sporovom konaní môže byť iná, ako ujma vzniknutá v exekučnom konaní a rovnako treba rozlišovať medzi konaním civilným, trestným či správnym a napokon treba vziať osobitne na zreteľ aj predmet konania z hľadiska jeho významu pre stranu (trestné konanie, konanie starostlivosti o maloletých, o osobnom stave, pracovnoprávne spory, konania týkajúce sa života a zdravia) a ochrany akých práv či právom chránených záujmov sa v ňom dovoláva, s prihliadnutím aj na jej osobné pomery či iné konkrétne skutkové okolnosti každého individuálneho prípadu (vysoký vek, zdravotný stav a pod.). Zvýšený význam predmetu konania pre osobu poškodeného musí táto osoba v konaní nielen tvrdiť, ale aj spoľahlivo doložiť. 20. Súd prvej inštancie tak vychádzal zo správneho právneho názoru, že nesprávny úradný postup nemožno považovať bez ďalšieho za konanie, v dôsledku ktorého by žalobcovi automaticky prináležal nárok na peňažnú náhradu nemajetkovej ujmy a správne v tomto smere uzavrel, že žalobca dostatočne spoľahlivo nepreukázal dôvodnosť uplatnenej peňažnej náhrady nemajetkovej ujmy, keď náležite nepreukázal vznik konkrétnych nepriaznivých následkov, ktoré mu mali v súvislosti s nesprávnym úradným postupom vzniknúť a jeho všeobecné tvrdenia v tomto smere tak zostali v konaní dôkazne nepodložené. Vo vzťahu k skúmaniu splnenia zákonom stanovených predpokladov vzniku nároku na náhradu nemajetkovej ujmy súd prvej inštancie dospel k správnemu záveru, že podanej žalobe nemožno vyhovieť, nakoľko žalobca, ktorý v tomto smere nenavrhoval žiadne dokazovanie poukazovaním na to, že vznik takejto ujmy sa v prípade porušenie práva na prejednanie veci v primeranej lehote prezumuje, náležite nepreukázal existenciu ani rozsah kvalifikovaných nepriaznivých následkov, ktoré mu mali vzniknúť v súvislosti s nesprávnym úradným postupom Okresného súdu Bratislava III. V tejto súvislosti je správny aj záver súdu prvej inštancie, že žalobcu v spore zaťažovalo dôkazné bremeno spočívajúce v povinnosti preukázať (aspoň v základnom rozsahu) skutočnosti, z ktorých by vyplývalo, že mu v dôsledku nesprávneho úradného postupu okresného súdu vznikla nemajetková ujma, na ktorej reparáciu je potrebné priznať aj náhradu v peniazoch. Odvolací súd, vychádzajúc z ustálenej rozhodovacej praxe všeobecných súdov, a rovnako Ústavného súdu Slovenskej republiky (napr. uznesenie sp. zn. IV. ÚS 1/2012) poukazuje na to, že dôkazná povinnosť na preukázanie splnenia kvalifikovaných podmienok pre priznanie nemajetkovej ujmy, ako i kritérií pre určenie jej výšky, stíha výlučne poškodeného. 21. Odvolací súd sa nestotožňuje s argumentáciou žalobcu, ktorý v odvolaní, s poukazom na judikatúru Ústavného súdu Českej republiky a ESĽP tvrdí, že súdu v spore o náhradu nemajetkovej ujmy spôsobenej neprimeranou dĺžkou konania, neprináleží skúmať existenciu konkrétnych následkov takéhoto nesprávneho postupu orgánov štátu a vyžadovať v tomto smere od žalobcu unesenie dôkazného bremena. Takáto argumentácia je totiž, ako už bolo uvedené, v rozpore s ustanovením § 17 ods. 2 zák. č. 514/2003 Z. z., ktorý nepochybne vznik nároku na náhradu nemajetkovej ujmy v peniazoch okrem existencie samotného nesprávneho úradného postupu podmieňuje i tým, že na poskytnutie primeraného zadosťučinenia nepostačuje konštatovanie porušenia práva a vzniknutú nemajetkovú ujmu nemožno reparovať inak. Pokiaľ žalobca v tejto súvislosti argumentuje judikatúrou NS ČR a zjednocujúcim stanoviskom NS ČR, č. Cpjn 206/2010 z 13.4.2011, odvolací súd poukazuje na to, že právna úprava v Českej republike sa v tejto časti od právnej úpravy v zákone Slovenskej republiky č. 514/2003 Z. z. podstatne líši, a preto je označené stanovisko pre účely preskúmavanej veci bez zásadného významu, a to i napriek tomu, že zjednocujúce stanovisko Cpjn 206/2010 v mnohých otázkach vychádza z rozhodovacej činnosti Európskeho súdu pre ľudské práva v Štrasburgu. Konanie v zmysle zákona č. 514/2003 Z. z., pokiaľ ide o priznanie náhrady nemajetkovej ujmy, nemožno stotožňovať čo do jeho účelu a cieľa s konaním pred Ústavným súdom Slovenskej republiky a priznávaním odškodnenia v tomto konaní. 22. Zákon č. 514/2003 Z. z. ohľadom predpokladov pre priznanie nemajetkovej ujmy je postavený na inom princípe, z akého vychádza rozsudok Veľkého senátu ESĽP Case of Apicella v. Taliansko zo dňa 29. marca 2006 pod st.č. 64890/01, na ktorý sa žalobca odvoláva. Odvolací súd opäť poukazuje na ustanovenie § 17 zákona 514/2003 Z. z., podľa ktorého sa pri žalobách o náhradu škody ( nemajetkovej ujmy) voči štátu uhrádza skutočná škoda a ušlý zisk, ak osobitný predpis neustanovuje inak. V prípade, ak iba samotné konštatovanie porušenia práva nie je dostatočným zadosťučinením vzhľadom na ujmu spôsobenú nezákonným rozhodnutím alebo nesprávnym úradným postupom, uhrádza sa aj nemajetková ujma v peniazoch, ak nie je možné uspokojiť ju inak. Výška nemajetkovej ujmy v peniazoch podľa odseku 2 sa určuje s prihliadnutím najmä na osobu poškodeného, jeho doterajší život a prostredie, v ktorom žije a pracuje, závažnosť vzniknutej ujmy a na okolnosti, za ktorých k nej došlo, závažnosť následkov, ktoré vznikli poškodenému v súkromnom živote, závažnosť následkov, ktoré vznikli poškodenému v spoločenskom uplatnení. Výška náhrady nemajetkovej ujmy priznaná podľa odseku 2 nemôže byť vyššia ako výška náhrady poskytovaná osobám poškodeným násilnými trestnými činmi podľa osobitného predpisu. V tejto súvislosti odvolací súd uvádza, že morálna ujma, ktorá bola priznaná v citovanom rozsudku ESĽP za prieťahy v konaní, je morálnou ujmou, ktorú môže bez realizácie dokazovania priznať buď vnútroštátny ústavný súd alebo Európsky súd pre ľudské práva, ktoré súdy sa vôbec nemusia zaoberať predpokladmi pre vznik nesprávneho úradného postupu (t.j. nesprávny úradný postup, škoda, resp. nemajetková ujma a kauzálny nexus). Na požadovanie a priznanie morálnej ujmy v konaniach pred týmito súdmi stačí vo všeobecnosti konštatovanie prieťahov v súdnom konaní, pričom výšku morálnej ujmy nie je potrebné preukazovať. V takýchto prípadoch sa ohľadom výšky morálnej ujmy dokazovanie nevykonáva, nakoľko táto sa priznáva automaticky v závislosti od prieťahov v konaní, a takúto kompetenciu má u nás Ústavný súd SR a v rámci Európskej únie iba Európsky súd pre ľudské práva, ktorí pri rozhodovaní postupujú podľa noriem verejného práva. Iná situácia nastáva pri aplikácii zákona č. 514/2003 Z. z., čiže pri preukazovaní nároku na nemajetkovú ujmu, nakoľko priznanie nemajetkovej ujmy nastupuje až v prípade, ak konštatovanie porušenia práva nie je dostatočným zadosťučinením. Následne sa nemajetková ujma určuje s prihliadnutím na osobu poškodeného a jeho doterajší život, prostredie, v ktorom žije a pracuje, závažnosť vzniknutej ujmy sa posudzuje vzhľadom na okolnosti, za ktorých k nej došlo, ako aj vzhľadom na závažnosť následkov, ktoré vznikli poškodenému v jeho súkromnom živote, prípadne v spoločenskom uplatnení a to podľa noriem súkromného práva. 23. Z vyššie uvedených dôvodov nepovažoval odvolací súd za potrebné pre rozhodnutie v danej veci zodpovedanie otázky nastolenej žalobcom, či je v justičnej praxi Slovenskej republiky prípustné, aby všeobecné súdy v podmienkach platného znenia zákona o zodpovednosti za škody pri výkone verejnej moci a Civilného sporového poriadku eliminovali judikatúru ESĽP, konkrétne Judikát ESĽP Angelina Apicella proti Taliansku /Aplikation no. 64890/01 o silnej, hoci vyvrátiteľnej domnienke, že neprimeraná dĺžka súdneho procesu znamená pre účastníka morálnu ujmu a že v tomto ohľade sa nevyžadujú žiadne dôkazy a preto návrhu žalobcu na predloženie prejudiciálnej otázky nevyhovel. Podľa čl. 267 Zmluvy o fungovaní Európskej únie, Súdny dvor Európskej únie má právomoc vydať predbežný nález o otázkach, ktoré sa týkajú: a) výkladu zmlúv (Zmluvy o Európskej únii a Zmluvy a fungovaní Európskej únie); b) platnosti a výkladu aktov inštitúcií, orgánov alebo úradov alebo agentúr Únie. Ak sa takáto otázka položí v konaní pred vnútroštátnym súdnym orgánom a tento súdny orgán usúdi, že rozhodnutie o nej je nevyhnutné pre vydanie jeho rozhodnutia, môže sa obrátiť na Súdny dvor Európskej únie, aby o nej rozhodol. Ak sa takáto otázka položí v konaní pred vnútroštátnym súdnym orgánom, proti ktorého rozhodnutiu nie je prípustný opravný prostriedok podľa vnútroštátneho práva, je tento súdny orgán povinný obrátiť sa na Súdny dvor Európskej únie. Ak sa takáto otázka položí v prebiehajúcom konaní pred súdnym orgánom členského štátu v súvislosti s osobou, ktorá je vo väzbe, Súdny dvor Európskej únie koná bezodkladne. Obsah otázky nastolenej žalobcom podľa názoru odvolacieho súdu nespĺňa podmienku predloženia otázky Súdnemu dvoru Európskej únie, vyjadrenú v článku 267 Zmluvy o fungovaní Európskej únie, ktorou je potreba výkladu komunitárneho práva a aktov inštitúcii, orgánov alebo agentúr Únie. Právny základ danej veci spočíva v aplikácii vnútroštátneho práva. 24. Odvolací súd po preskúmaní napadnutého rozsudku i konania, ktoré mu predchádzalo, dospel k záveru, že súd prvej inštancie v prejednávanej veci zistil skutkový stav v dostatočnom rozsahu, na základe toho dospel ku správnym skutkovým zisteniam a tieto aj správne právne posúdil. Z odôvodnenia rozhodnutia súdu prvej inštancie vyplýva vzťah medzi skutkovými zisteniami a právnymi závermi. Súd prvej inštancie neporušil právo strán na spravodlivý proces, jeho rozhodnutie nie je zmätočné a nepreskúmateľné, pretože v hodnotení skutkových zistení neabsentuje žiadna relevantná skutočnosť alebo okolnosť. Prvoinštančný súd náležitým spôsobom posúdil všetky predpoklady vzniku zodpovednosti za škodu spôsobenú nezákonným rozhodnutím a keďže správne ustálil, že na vyvodenie zodpovednosti žalovanej za škodu podľa zákona č. 514/2003 Z. z. je potrebné kumulatívne, teda súčasné splnenie všetkých zákonom stanovených podmienok, bolo nepreukázanie škody a nemajetkovej ujmy žalobcom, dôvodom na zamietnutie žaloby. Odvolací súd konštatuje, že odôvodnenie písomného vyhotovenia rozsudku je dostatočne vyčerpávajúce a zodpovedá kritériám uvedeným v ustanovení § 220 ods. 2 CSP. 25. Obsah odvolania žalobcu nie je spôsobilý spochybniť správnosť záverov napadnutého rozsudku súdu prvej inštancie z hľadiska odvolacích dôvodov výslovne v ňom uvedených, pričom ani v odvolacom konaní neboli zistené také nové rozhodujúce skutočnosti alebo dôkazy, ktoré by mali za následok zmenu skutkového stavu alebo by spochybňovali správnosť právnych záverov, na ktorých súd prvej inštancie založil svoje rozhodnutie. S poukazom na uvedené odvolací súd v plnom rozsahu neuznal opodstatnenosť argumentácie žalobcu na ktorej založil svoje odvolacie dôvody a rozsudok súdu prvej inštancie postupom podľa § 387 odseky 1 CSP ako vecne správny potvrdil. 26. Záverom odvolací súd poukazuje na to, že súd nemusí dať odpoveď na všetky otázky nastolené stranou sporu, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia. Odôvodnenie rozhodnutia súdu, ktoré stručne a jasne objasní skutkový a právny základ rozhodnutia, postačuje na záver o tom, že z tohto aspektu je plne realizované základné právo strany sporu na súdnu ochranu, resp. právo na spravodlivé súdne konanie. Do práva na spravodlivý proces však nepatrí právo strany sporu, aby sa súd stotožnil s jej právnymi názormi, navrhovaním a hodnotením dôkazov, teda za porušenie tohto základného práva nemožno považovať neúspech, resp. nevyhovenie návrhu v konaní. Právo na spravodlivý proces je naplnené tým, že súd zistí po vykonaní dôkazov a ich vyhodnotení skutkový stav, a po použití relevantných právnych noriem vo veci rozhodne za predpokladu, že jeho skutkové a právne závery nie sú svojvoľné, neudržateľné a že neboli prijaté v zrejmom omyle konajúceho súdu, ktorý by poprel zmysel a podstatu práva na spravodlivý proces. 27. O náhrade trov odvolacieho konania odvolací súd rozhodol podľa § 255 odsek 1 v spojení s § 262 odsek 1 CSP. Žalovanej, ktorá mala v odvolacom konaní plný úspech, priznal nárok na náhradu trov odvolacieho konania v rozsahu 100%. V zmysle § 262 odsek 2 CSP o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 28. Toto rozhodnutie prijal senát Krajského súdu v Bratislave, pomerom hlasov 3 : 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa ( § 419 CSP ). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 CSP). (1) Dovolanie podľa § 421 odsek 1 CSP nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 CSP). Dovolanie len proti dôvodom rozhodnutia nie je prípustné (§ 423 CSP). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 CSP). (1) Dovolanie prípustné podľa § 420 CSP možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 CSP). (1) Dovolanie prípustné podľa § 421 CSP možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 CSP). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 CSP). Dovolacie dôvody možno meniť a dopĺňať len do uplynutia lehoty na podanie dovolania (§ 434 CSP). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 CSP).

